​អ្នក​បោះឆ្នោត​ឯករាជ្យ​ទៅ​បោះ​ឆ្នោត​អំពី​បញ្ហា​របស់​ប្រទេស ​មិន​មែន​ដោយ​មនោគម​វិជ្ជា​ទេ​
ការ​ស្ទង់​មតិ​ក្រុម​យុវជន​ដោយ​សាកល​វិទ្យាល័យ ​Harvard ​នៅ​រដូវ​ស្លឹក​ឈើ​លាស់​ឆ្នាំ​២០២០​ឲ្យ​ដឹង​ថា​ ៣៥​ភាគ​រយ​នៃ​ពលរដ្ឋអាមេរិកាំង​មាន​អាយុ​តិច​ជាង​៣០​ឆ្នាំ​និយាយ​ថា​ ពួក​គេជា​ក្រុម​ឯករាជ្យ​ ឬ​មិន​មែន​ជា​សមាជិក​នៃ​គណបក្ស​ណា​មួយ​ទេ។​
នៅពេលដែលក្រុមអ្នកបោះឆ្នោតភាគច្រើនក្នុងសហរដ្ឋអាមេរិកនិយាយថា ពួកគេជាពួកសាធារណរដ្ឋ ឬជាក្រុមប្រជាធិបតេយ្យដែលជាគណបក្សធំៗទាំងពីរនោះ ពួកអ្នកបោះឆ្នោតច្រើនឡើងៗយល់ឃើញថា ពួកគេជាអ្នកឯករាជ្យ ឬមិនមែនជាសមាជិកនៃគណបក្សណាមួយទេ។ អ្នកស្រី Ellen Moorhouse ដែលនិយាយថា អ្នកស្រីជាអ្នកបោះឆ្នោតឯករាជ្យបានប្រាប់វីអូអេថា៖ «ខ្ញុំយល់ថា ខ្ញុំមិនដែលមានអារម្មណ៍ពិតប្រាកដថា គណបក្សធំៗតំណាងផលប្រយោជន៍ខ្ញុំទេ»។ អ្នកស្រី Moorhouse អាយុ៣០ឆ្នាំ ជានាយិការងផ្នែកគមនាគមន៍នៃអង្គការ RepresentUs ដែលជាអង្គការខាងនយោបាយនិងខាងកែទម្រង់រដ្ឋាភិបាលដែលមានគោលដៅកាត់បន្ថយអំពើពុករលួយនិងការគាំងដំណើរកិច្ចការប្រទេសជាតិ។ ការស្ទង់មតិក្រុមយុវជនដោយសាកលវិទ្យាល័យ Harvard នៅរដូវស្លឹកឈើលាស់ឆ្នាំ២០២០ឲ្យដឹងថា ៣៥ភាគរយនៃពលរដ្ឋអាមេរិកាំងមានអាយុតិចជាង៣០ឆ្នាំនិយាយថា ពួកគេជាក្រុមឯករាជ្យ ឬមិនមែនជាសមាជិកនៃគណបក្សណាមួយទេ។ អង្គការឈ្មោះ Independent Voting មានន័យថា ការបោះឆ្នោតដោយឯករាជ្យជាអង្គការមួយដែលភ្ជាប់ក្រុមអ្នកបោះឆ្នោតឯករាជ្យនៅក្នុងកិច្ចខិតខំប្រឹងប្រែងដើម្បីកសាងបណ្តាញមួយនិងចលនាមួយដើម្បីកែទម្រង់ដំណើរការបោះឆ្នោត។ បេសកកម្មរបស់ក្រុមនេះបានផ្លាស់ប្តូរចាប់តាំងពីត្រូវបង្កើតឡើងកាលពីទសវត្សរ៍១៩៩០ ដោយងាកចេញពីការផ្តោតការយកចិត្តទុកដាក់លើតែគណបក្សនយោបាយទាំងពីរ។ អ្នកស្រី Jacky Salit  ដែលជាប្រធាននៃអង្គការនេះបាននិយាយប្រាប់វីអូអេថា៖«យើងបានធ្វើការផ្លាស់ប្តូរពីការផ្តោតលើគណបក្សទៅធ្វើអ្វីដែលលោកអ្នកអាចហៅថាការផ្តល់អំណាចដល់ក្រុមអ្នកបោះឆ្នោត»។ អ្នកស្រីកត់សម្គាល់ថា ពួកអ្នកបោះឆ្នោតឯករាជ្យចង់បោះឆ្នោត «ឱ្យមនុស្ស មិនមែនឱ្យគណបក្សទេ»។ អ្នកស្រី Salit បានថ្លែងថា៖ «ពួកគេចង់ចូលរួមគិតគូរបញ្ហារបស់ប្រទេសជាតិ មិនមែនចូលរួមជាមួយមនោគមវិជ្ជាទេ»។ ការស្ទង់មតិមួយកាលពីឆ្នាំ២០១៨ដោយមជ្ឈមណ្ឌលព័ត៌មាននិងការស្រាវជ្រាវអំពីការរៀនសូត្រនិងការទាក់ទងខាងសិទ្ធិពលរដ្ឋហៅកាត់ថា CIRCLE នៅឯសាកលវិទ្យាល័យ Tufts ក្នុងក្រុង Medford  រដ្ឋ Massachusetts បានរកឃើញថា ចំនួន៥៦ភាគរយនៃក្រុមអ្នកបោះឆ្នោតមានអាយុពី១៨ឆ្នាំទៅ២៤ឆ្នាំមានការភ្ជាប់ទាក់ទងជាមួយគណបក្សសាធារណរដ្ឋឬគណបក្សប្រជាធិបតេយ្យ។ អ្នកស្រី Moorehouse ធំដឹងក្តីនៅក្នុងរដ្ឋ Massachusetts នៅក្នុងគ្រួសារសាធារណរដ្ឋអភិរក្សនិយម។ អ្នកស្រីបាននិយាយថា អ្នកស្រីធំដឹងក្តីដោយមានទស្សនៈទទួលព័ត៌មានពីបំណងដែលចង់ឱ្យមានបទបញ្ញត្តិតិចរបស់រដ្ឋាភិបាល ក៏ប៉ុន្តែថា គំនិតក្នុងការដករដ្ឋាភិបាល «ចេញពីជីវិតឯកជនរបស់ខ្ញុំ» ជាការណ៍ពិតបានធ្វើឱ្យអ្នកស្រីមានទស្សនវិជ្ជាជាអ្នកឯករាជ្យ។ អ្នកស្រី Moorhouse បាននិយាយថា៖ «ប្រសិនបើយើងនិយាយអំពីសេរីភាពនិងជម្រើស  លោកអ្នកមានជម្រើសកាន់កាប់កាំភ្លើង ហើយខ្ញុំមានជម្រើសពន្លូតកូន។ទោះណាជាបញ្ហាទាំងនេះនាំឱ្យមានការបែកបាក់គ្នាក៏ដោយ តែអ្វីដែលសំខាន់គឺវាជាសេរីភាពហើយលោកអ្នកគួរជ្រើសរើសយកអ្វីដែលត្រឹមត្រូវ»។ លោក Corley ជាអ្នកបោះឆ្នោតឯករាជ្យដែលសុំឲ្យបញ្ចេញតែនាមត្រកូល។ ឳពុកម្តាយរបស់លោកជាអ្នកប្រជាធិបតេយ្យ។ លោកបាននិយាយថា លោកគិតថា អត្តសញ្ញាណនយោបាយនាំឱ្យលោកនិងពួកមិត្តភក្តិលោកមានជំនឿថា ពួកគេជាអ្នកប្រជាធិបតេយ្យដែរ។ ក៏ប៉ុន្តែកាលពីពីរបីឆ្នាំមុននេះ នៅពេលលោកបានធ្វើលំហាត់មួយដោយរាយឈ្មោះបញ្ហាផ្សេងៗនិងសេចក្តីថ្លៃថ្នូរនៅលើក្តារខៀន លោកបានដឹងថា លោកជាអ្នកសាធារណរដ្ឋម្នាក់។ លោកចាំថា លោកបានគិតថា៖ «យើងបានត្រូវគេបញ្ឆោតហើយ»។ លោក Corley បានត្រឡប់ទៅវិញធ្វើលំហាត់នោះជាមួយឳពុកម្តាយលោក។ លោកបានចាំថា៖ «ខ្ញុំបាននិយាយថា ម៉ាក់ជាអ្នកសាធារណរដ្ឋ  ម៉ាក់ទើបតែបោះឆ្នោតឱ្យពួកប្រជាធិបតេយ្យ»។ បើតាមការស្រាវជ្រាវមួយដោយអង្គការ Pew ថា មានអ្នកបោះឆ្នោតឯករាជ្យរហូតដល់៨១ភាគរយមាននិន្នាការលម្អៀងទៅខាងគណបក្សធំណាមួយច្រើនជាងគណបក្សធំមួយទៀតនៅពេលពួកគេប្រឈមនឹងជម្រើសដែលមានតែពីរនោះ។ ទិន្នន័យពីការសិក្សាកាលពីឆ្នាំ២០១៨ដោយអង្គការ CIRCLE ឲ្យដឹងថា ក្នុងចំណោមពួកយុវជនឯករាជ្យដែលនិយាយថា ពួកគេ«ទំនងណាស់»ថា នឹងទៅបោះឆ្នោតនោះ ពួកគេជាច្រើនគឺមាន៤០ភាគរយគាំទ្របេក្ខជនខាងគណបក្សប្រជាធិបតេយ្យ។ ក៏ប៉ុន្តែក្រុមអ្នកបោះឆ្នោតទាំងនោះនៅតែនិយាយថាជាការមានសារៈសំខាន់ដែលពួកគេចុះឈ្មោះជាអ្នកឯករាជ្យ៕